**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 08.07.2025, ora 08:00 – 09.07.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 09.07.2025, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 08.07.2025, la ora 11:00, **Atenţionarea Hidrologică nr. 45 – COD GALBEN**, valabilă în intervalul *08.07.2025 ora 12:00 – 09.07.2025 ora 12:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Tisa – intrarea în ţară, Vișeu, Iza, Tur, Someș, Crasna, Barcău, Crișul Repede, Crișul Negru, Crișul Alb, Mureș, Bega, Timiș și Olt*, cu posibile depăşiri ale **COTELOR DE ATENŢIE.**

Această **Atenţionare Hidrologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, ARAD, BIHOR, BISTRIȚA-NĂSĂUD, BRAȘOV, CARAŞ-SEVERIN, CLUJ, COVASNA, HARGHITA, HUNEDOARA, MARAMUREŞ, MUREŞ, SĂLAJ, SATU MARE, SIBIU și TIMIȘ (16 prefecturi) – COD GALBEN.*

**RÂURI**

**Debitele au fost în creştere** datorită precipitațiilor, sub formă de aversă, importante cantitativ, căzute în interval şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega Veche, Bega, Timiş, Bârzava, Moravița, Caraş, Nera, Cerna, Bistrița, bazinele superioare ale Oltului, Sucevei, Moldovei şi doar prin propagare pe cursul mijlociu şi inferior al Buzăului.

Pe celelalte râuri, debitele au fost relativ staționare, exceptând cursul mijlociu şi inferior al Prutului, unde au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mici (sub 30%) pe râurile din bazinele hidrografice: Iza, Tur, Someș, Crasna, Barcău, Crișuri, Târnave, Bega Veche, Timiș, Moravița, Caraș, Nera, Cerna, Suceava, Putna, Rm. Sărat, Buzău, Bârlad, bazinele mijlocii și inferioare ale Mureșului şi Moldovei, pe afluenții Prutului, pe unii afluenți din bazinele Jiului, Oltului, Argeşului, Ialomiței şi pe unii afluenți din bazinul superior al Vedei.

Este în vigoare **ATENȚIONAREA HIDROLOGICĂ nr 45** din 08.07.2025.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în creştere** datorită precipitațiilor, sub formă de aversă, importante cantitativ, prognozate şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega Veche, Bega, Timiş, Bârzava, Moravița, Caraş, Nera, Cerna, Suceava, Moldova, Bistrița, Trotuş, Putna, Rm. Sărat, Buzău şi bazinul superior al Oltului.

Pe celelalte râuri, debitele vor fi relativ staționare.

Sunt posibile scurgeri importante pe versați, torenți și pâraie, viituri rapide pe râurile mici cu posibile efecte de inundații locale și creșteri de niveluri și debite cu posibile depășiri ale **COTELOR DE ATENȚIE** pe râurile din zonele de deal și munte din nordul, vestul si centrul țării, datorită precipitațiilor sub formă de aversă, însemnate cantitativ, prognozate.

Se menține în vigoare **ATENȚIONAREA HIDROLOGICĂ nr 45** din 08.07.2025 până la ora 12:00.

**DUNĂRE**

**Debitul la intrarea în țară (secțiunea Baziaș) în intervalul 07.07 - 08.07.2025 a fost în uşoară scădere,** la valoarea de 2000 m3/s, sub media multianuală a lunii iulie (5350 m3/s).

În aval de Porțile de Fier debitele au fost în scădere.

**Debitul la intrarea în țară (secțiunea Baziaș) va fi în staționar** (2050 m3/s).

În aval de Porțile de Fier debitele vor fi relativ staționare la Gruia şi în scădere pe sectorul Calafat - Tulcea.

**2.** **Situaţia meteorologică în intervalul 08.07.2025, ora 09:00 –09.07.2025, ora 06:00**

**Administraţia Naţională de Meteorologie** (A.N.M.) a emis în data de 08.07.2025, la ora 10:00, **Avertizarea Meteorologică nr. 83**, conform căreia:

**- MESAJ 1, COD ROȘU:** ,,*În intervalul 8 iulie, ora 10 – 9 iulie, ora 10, valul de căldură intens va persista, în toată țara, iar în județele Mehedinți, Gorj, Dolj, Olt, Vâlcea, Argeș, Teleorman, Giurgiu, Dâmbovița, Prahova, Buzău, Ialomița, Călărași, Ilfov și municipiul București se vor înregistra temperaturi maxime de 38...41 de grade. Disconfortul termic va fi deosebit de accentuat, iar indicele temperatură-umezeală (ITU) va depăși pragul critic de 80 de unități.* *Minimele termice vor fi de 21...23 de grade, astfel că vor caracteriza o noapte tropicală.”*

**- MESAJ 1, COD PORTOCALIU:** ,,*În intervalul 8 iulie, ora 10 – 9 iulie, ora 10, în sudul Banatului, centrul și sudul Transilvaniei, estul și sudul Moldovei, nord-estul Munteniei și sudul Dobrogei continentale valul de căldură se va menține, va fi caniculă, disconfort termic accentuat, iar indicele temperatură-umezeală (ITU) va depăși pragul critic de 80 de unități. Temperaturile maxime se vor încadra între 36 și 38 de grade, iar minimele se vor situa între 16 și 20 de grade.”*

**- MESAJ 1, COD GALBEN:** ,,*În intervalul 8 iulie, ora 10 – 9 iulie, ora 10, în Crișana, Maramureș, nordul Banatului și al Dobrogei continentale, nordul și estul Transilvaniei și vestul Moldovei valul de căldură se va menține și va fi disconfort termic ridicat, iar indicele temperatură-umezeală (ITU) va depăși ușor pragul critic de 80 de unități. Temperaturile maxime vor fi cuprinse între 33 și 36 de grade, iar cele minime în general între 15 și 18 grade.”*

**- MESAJ 1, COD GALBEN:** ,,*În intervalul 8 iulie, ora 12 – 8 iulie, ora 23, în Oltenia, Banat, Crișana, Maramureș, Transilvania, nord-vestul Munteniei și în nordul Moldovei vor fi perioade cu instabilitate atmosferică. Aceasta se va manifesta prin intensificări ale vântului și vijelii (rafale în general de 60...70 km/h), averse torențiale, descărcări electrice și grindină de mici dimensiuni (1-2 cm). În intervale scurte de timp sau prin acumulare cantitățile de apă vor fi de 20...25 l/mp, iar pe arii restrânse de peste 30 l/mp.”*

**- MESAJ 1, COD PORTOCALIU:** ,,*În intervalul 8 iulie, ora 14 – 8 iulie, ora 22, în Banat, Crișana, Maramureș, vestul Olteniei și cea mai mare parte a Transilvaniei, vor fi vijelii puternice (viteze ale vântului de 70...90 km/h), grindină de medii dimensiuni (2-5 cm), frecvente descărcări electrice și averse torențiale. În intervale scurte de timp (1-3 ore) cantitățile de apă vor fi de 25...40 l/mp și izolat de peste 50 l/mp.”*

**- MESAJ 1, COD ROȘU:** ,,*În intervalul 8 iulie, ora 15 – 8 iulie, ora 21, în județele Caraș-Severin, Timiș, Arad, Bihor, Satu Mare, Sălaj, Maramureș, Cluj, Alba și Hunedoara vor fi vijelii puternice, cu rafale de 90...110 km/h. Notă: manifestări de instabilitate atmosferică vor fi marți, pe arii restrânse, și în celelalte regiuni.”*

**- MESAJ 2, COD PORTOCALIU:** ,,*În intervalul 9 iulie, ora 10 – 9 iulie, ora 21, în estul județelor Ialomița și Călărași, precum și în zona continentală a județului Constanța valul de căldură se va menține, va fi caniculă, disconfort termic accentuat, iar indicele temperatură-umezeală (ITU) va depăși pragul critic de 80 de unități. Temperaturile maxime se vor încadra între 36 și 38 de grade.”*

**- MESAJ 2, COD GALBEN:** ,,*În intervalul 9 iulie, ora 10 – 9 iulie, ora 21, în vestul județelor Ialomița și Călărași, în județul Brăila și în zona continentală a județului Tulcea, valul de căldură se va menține și va fi disconfort termic ridicat, iar indicele temperatură-umezeală (ITU) va depăși ușor pragul critic de 80 de unități. Temperaturile maxime vor fi cuprinse între 33 și 35 de grade.”*

Această **Avertizare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BIHOR, BUZĂU, CARAŞ-SEVERIN, CĂLARAŞI, CLUJ, DÂMBOVIŢA, DOLJ, GIURGIU, GORJ, HUNEDOARA, IALOMIŢA, ILFOV, MARAMUREŞ, MEHEDINŢI, OLT, PRAHOVA, SĂLAJ, SATU MARE, TELEORMAN, TIMIŞ, VÂLCEA şi Municipiul BUCUREŞTI (25 prefecturi) – COD ROȘU (MESAJ 1);*

*- ALBA, ARGEŞ, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CONSTANŢA, COVASNA, DÂMBOVIŢA, GALAŢI, GORJ, HUNEDOARA, IAŞI, MEHEDINŢI, MUREŞ, PRAHOVA, SIBIU, VASLUI, VÂLCEA și VRANCEA (22 prefecturi) – COD PORTOCALIU (MESAJ 1);*

*- ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, CLUJ, COVASNA, DOLJ, HARGHITA, MARAMUREŞ, NEAMŢ, OLT, SĂLAJ, SATU MARE, SUCEAVA, TIMIŞ, TULCEA și VÂLCEA (20 prefecturi) – COD GALBEN (MESAJ 1);*

*- CĂLARAŞI, CONSTANŢA și IALOMIȚA (3 prefecturi) – COD PORTOCALIU (MESAJ 2);*

*- BRĂILA, CĂLARAŞI, IALOMIȚA și TULCEA (4 prefecturi) – COD GALBEN (MESAJ 2).*

**ÎN ŢARĂ**

Vremea a fost călduroasă, caniculară pe arii extinse în vestul și sudul țării și pe arii restrânse în rest. Indicele temperatură-umezeală (ITU) a depășit pragul critic de 80 de unități în Oltenia, Muntenia, vestul Dobrogei, cea mai mare parte a Banatului și Moldovei și local în Crișana și Transilvania. Cerul a fost variabil, cu înnorări temporar accentuate, averse și descărcări electrice la început în Banat, Crișana, Maramureș, Transilvania, apoi local și în Oltenia, Muntenia și Moldova. Cantitățile de apă au depășit pe alocuri 30 l/mp. Au fost consemnate, din surse externe, căderi de grindină pe raza județului Timiș. Vântul a suflat slab și moderat, cu intensificări mai ales asociate averselor, cu viteze la rafală în general de 60...70 km/h și izolat în vestul țării de peste 150 km/h (Banloc, județul Timiș). Au fost consemnate vijelii pe raza județelor Maramureș, Cluj, Mureș, Brașov, Sibiu, Timiș, Mehedinți, Dolj, Gorj și Vâlcea. Temperaturile maxime s-au situat între 26 de grade la Sulina și 39 de grade la Calafat, Zimnicea, Giurgiu, Bechet, Băilești și Videle. La ora 6 se înregistrau valori termice cuprinse între 13 grade la Joseni și 24 de grade la Constanța, Gura Portiței, Sfântu Gheorghe-deltă și Sulina.

*Observație: de ieri dimineață de la ora 06 au fost emise 15 mesaje pentru fenomene meteorologice periculoase imediate:*

*- 1 avertizare cod roșu de către SRPV Timișoara;*

*- 3 avertizări cod portocaliu - 2 de către SRPV Sibiu și 1 de către SRPV Craiova;*

*- 11 atenționări cod galben - 6 de către SRPV Bacău, 4 de către CNPM pentru Muntenia și 1 de către SRPV Craiova.*

**LA BUCUREŞTI**

Vremea s-a menținut caniculară, cu disconfort termic deosebit de accentuat, iar indicele temperatură-umezeală (ITU) a depăşit pragul critic de 80 de unităţi. Cerul a fost variabil, cu înnorări la începutul nopții, când au fost averse slabe și descărcări electrice. Vântul a suflat slab și moderat. Temperatura maximă a fost de 37 de grade la Afumați și 38 de grade la Filaret și Băneasa, iar la ora 6 se înregistrau 18 grade la Băneasa, 21 de grade la Afumați și 22 de grade la Filaret.

**3. Prognoza meteorologică în intervalul 09.07.2025, ora 09:00 –10.07.2025, ora 09:00**

**ÎN ŢARĂ**

Valorile termice vor scădea în cea mai mare parte a țării, accentuat în vest, nord și centru, dar în sud-est valul de căldură se va menține și va fi disconfort termic ridicat, iar indicele temperatură-umezeală (ITU) va depăși ușor pragul critic de 80 de unități. Gradul de instabilitate atmosferică va fi în creștere mai ales după-amiaza și seara și vor fi perioade cu înnorări temporar accentuate, averse și descărcări electrice la munte, în regiunile din nord, centru și est și local în rest. Pe arii restrânse vor fi cantități de apă însemnate ce vor depăși 30 l/mp, vijelii și grindină. Vântul va sufla moderat, temporar cu intensificări ziua. Temperaturile maxime se vor încadra în general între 20 și 36 de grade, cu cele mai ridicate valori în estul Munteniei și în partea continentală a Dobrogei, iar cele minime se vor situa între 11 și 19 grade, ușor mai scăzute în depresiuni și mai ridicate pe litoral.

**LA BUCUREŞTI**

Valorile termice vor scădea, însă vremea va fi călduroasă. Temperatura maximă va fi de 30...32 de grade, iar cea minimă de 14...16 grade. Cerul va fi variabil, temporar cu înnorări accentuate, averse, descărcări electrice și intensificări de scurtă durată ale vântului.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** revine cu informații despre poluarea accidentală a râului Mureș, cu ape uzate tehnologice deversate din decantorul stației de sortare S.C. Nova Trust General S.R.L, care s-a produs în data de 03.07.2025, la ora 12:30, în zona municipiului Deva, județul Hunedoara.

Din rezultatele analizelor efectuate de Laboratorul de calitate a apei Hunedoara, s-au constatat următoarele:

- valoarea concentrației suspensiilor (3798 mg/l) din apele tehnologice provenite de la spălarea agregatelor din stația de sortare, mult peste limita admisă conform aut. nr. 361/28.09.2022;

- valorile concentrațiilor de substanțe extractibile cu solvenți organici sunt sub limita de cuantificare a metodei de determinare;

- pe râul Mureș, aval 350 m de evacuare se constantă o ușoară creștere a valorilor concentrațiilor de suspensii față de valoarea din amonte de sursa de poluare.

Poluarea a avut caracter local.

***Administrația Națională Apele Române*** revine cu informații despre monitorizarea calitativă a cursurilor de apă: Corund, Târnava Mică, Târnava Mare și Mureș.

În data de 08.07.2025 s-au constatat următoarele:

- **râul Corund**: concentrația clorurilor, pe probele de apă prelevate în amonte confluență cu r. Târnava Mică, în data de 08.07.2025, ora 06:00, a crescut cu 120 mg/l față de valoarea înregistrată în data de 07.07.2025, ora 06:00; conform măsurătorilor cu frecvență orară, în situ, în ultimele 24 ore, conductivitatea în secțiunea *r. Corund amonte confluență cu r. Târnava Mică* a variat între 2500 μS/cm și 7670 μS/cm;

- **calitatea râului Târnava Mică** este influențată de aportul râului Corund, variația fiind pulsatorie; în data de 08.07.2025, ora 06:00, în secțiunea *Târnăveni priză*, concentrația clorurilor a crescut cu 2 mg/l față de valoarea înregistrată în data de 07.07.2025, ora 06:00; conform măsurătorilor cu frecvență orară, în situ, în ultimele 24 ore, conductivitatea în secțiunea *Târnava Mică aval loc. Praid* a variat între 1484 μS/cm și 3060 μS/cm;

- **râul Târnava Mare - secțiunea Mihalț**: în data de 08.07.2025 concentrația clorurilor a scăzut cu 11 mg/l față de valoarea înregistrată în data de 07.07.2025, ora 06:00; conform măsurătorilor cu frecvență orară, în situ, în ultimele 24 ore, conductivitatea a variat între 1122 μS/cm și 1232 μS/cm;

- **râul Mureș**: în data de 08.07.2025, ora 06:00, în secțiunea *Nădlac*, concentrația clorurilor a crescut cu 33 mg/l față de valoarea înregistrată în data de 07.07.2025, ora 06:00; conform măsurătorilor cu frecvență orară, în situ, în ultimele 24 ore, conductivitatea pe râul Mureș în secțiunea *Nădlac* a variat între 675 μS/cm și 796 μS/cm.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Mediu și Arii Protejate*** informează că, din rezultatele analizelor efectuate pentru data de 07.07.2025 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia Naţională pentru Mediu și Arii Protejate*** informează că în data de 08.07.2025, în jurul orei 11:05, a izbucnit un incendiu în localitatea Băleni-Sârbi, județul Dâmbovița. A ars o cantitate de aproximativ 500 kg de deşeuri menajere depozitate necorespunzător pe o suprafață nespecificată. I.S.U. Dâmbovița a intervenit pentru stingerea incendiului.

1. **În domeniul solului şi vegetaţiei**

***Garda Forestieră Timișoara*** informează despre producerea, în data de 07.07.2025, ora 18:00, a unui incendiu de litieră pe raza Ocolului Silvic Lugoj, în zona municipiului Lugoj, judeţul Timiș. A fost afectată o suprafață totală de 0,2 ha în fond forestier proprietate publică a statului. Incendiul a fost stins în data de 07.07.2025, la ora 19:10, de către personalul silvic, pompieri și cetățeni.

***Garda Forestieră Râmnicu Vâlcea*** informează despre producerea, în data de 07.07.2025, ora 17:50, a unui incendiu de litieră pe raza Ocolului Silvic Simian, în zona localității Vrancea, judeţul Mehedinți. A fost afectată o suprafață totală de 2,78 ha în fond forestier proprietate publică a statului și fond forestier privat. Incendiul a fost stins în data de 07.07.2025, ora 19:15, de către personalul silvic, pompieri și cetățeni. Cauza izbucnirii incendiului: cauze accidentale.

***Administrația Rezervației Biosferei Delta Dunării*** informează despre producerea, în data de 05.07.2025, ora 07:00, a unui incendiu de vegetaţie pe raza Districtului ecologic Tulcea-Chilia, în zona: ostrovul Tătaru, județul Tulcea. Incendiul a fost stins în data de 08.07.2025, în jurul orei 14:00, de către I.S.U. Tulcea, pompieri voluntari - Primăria Chilia Veche, angajați din cadrul O.S. Tulcea și ai Penitenciarului Chilia Veche, cetățeni din localitate. A fost afectată o suprafaţă totală de circa 1050 ha (1000 ha de stuf, miriște și 50 ha de fond forestier). Nu s-au observat mortalităţi la păsări sau mamifere sălbatice.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE ȘI DIGITALIZARE**